J. Jasovský, predseda Najvyššieho kontrolného úradu SR: (2009-10-30):
Dôležitým aspektom tohto stanoviska je adekvátne prepojenie skúseností z nezávislej kontrolnej činnosti s poznatkami o vývoji slovenskej ekonomiky a fiškálnych cieľoch vlády Slovenskej republiky, ktoré stanovujú finančný rámec pre jej štrukturálne politiky a reformy. Najvyšší kontrolný úrad Slovenskej republiky pri preskúmaní cieľov a záväzkov vlády Slovenskej republiky vyjadrených v návrhu rozpočtu verejnej správy na roky 2010 – 2012 nemá zásadné pripomienky k návrhu zákona o štátnom rozpočte na rok 2010, ktorý je v súlade s Ústavou Slovenskej republiky, ústavnými zákonmi a ďalšími zákonmi platnými v Slovenskej republike, s právom Európskych spoločenstiev a Európskej únie, ako aj s medzinárodnými zmluvami a inými dokumentmi, ktorými je Slovenská republika viazaná. To však neznamená, že vo svojom stanovisku nepoukazuje aj na slabé miesta v niektorých kapitolách štátneho rozpočtu a zložkách rozpočtu verejnej správy. Základným predpokladom naplnenia cieľov návrhu zákona o štátnom rozpočte na rok 2010 a návrhu rozpočtu verejnej správy na roky 2010 – 2012 bude naplnenie daňových a odvodových príjmov a predovšetkým zabezpečenie čerpania prostriedkov zo zdrojov Európskej únie na rozpočtovanej úrovni. Cieľom kontrol čerpania zdrojov Európskej únie je vo všeobecnosti nadobudnutie primeraného zistenia, že verejné zdroje sú spravované zákonným a správnym spôsobom, že sa dodržiavajú princípy hospodárnosti, efektívnosti, účinnosti a že sú používané na určený účel a využívané v maximálnej miere. Zistenia odhadované kontrolnou činnosti Najvyššieho kontrolného úradu Slovenskej republiky poukazujú na slabé miesta a rizikové oblasti či už v systéme riadenia kontroly, alebo pri využívaní verejných zdrojov. Prínos kontrol znamená efektívnu kontrolnú činnosť vykonávanú v súlade s medzinárodne akceptovanými kontrolnými štandardami a zameranú na rizikové oblasti, odhaľovanie nedostatkov, sledovania prijímania náležitých a účinných opatrení na odstránenie zistených nedostatkov a plnenia tých opatrení až do úplného odstránenia zistených nedostatkov. V súlade s Limskou deklaráciou o základných princípoch nezávislej finančnej kontroly jednou z kľúčových hodnôt činnosti Najvyššieho kontrolného úradu Slovenskej republiky je napomáhať správnemu a efektívnemu hospodáreniu s verejným majetkom a poskytovať tak Národnej rade Slovenskej republiky objektívne informácie o zistených skutočnostiach a predkladať odporúčania na riešenie nedostatkov. Stratégia kontrolnej činnosti Najvyššieho kontrolného úradu Slovenskej republiky na roky 2010 – 2012 aj naďalej kladie dôraz na hospodárne, efektívne a účinné vynakladanie verejných zdrojov a prostriedkov z rozpočtu Európskej únie. Aj preto kontrolná činnosť Najvyššieho kontrolného úradu bude v roku 2010 – a chcem to práve dnes tu povedať Národnej rade – zameraná na tri hlavné oblasti: - Bude to práve čerpanie a hospodárnosť, efektívnosť a účinnosť využívania zdrojov z fondov Európskej únie. Túto kontrolu vykonáme aj v tomto roku, kde viac ako 50 % svojej kapacity sme zamerali práve na tento problém. A myslím si, že nedostatkov sme našli až príliš veľa. - Na riešenie negatívnych dopadov a zmiernenie dopadov finančnej a hospodárskej krízy a rozvoj hospodárstva. - A na aktuálne a celospoločensky významné témy. Dámy a páni, to je všetko, čo som chcel k návrhu zákona o štátnom rozpočte povedať. Ďakujem za pozornosť. (Potlesk.)